Papersnake/gushiwen huggingface dataset:
十四夜同吴山带任肇楚薝卜楼看月 其二
何绛（明代）

夜久月弥静，清光宛及人。瓜蔬调野馔，泉石聚闲身。

清磬出林小，微霜上叶新。那堪城郭近，明发入红尘。
早行
李咸用（唐代）

家国三千里，中宵算去程。困才成蝶梦，行不待鸡鸣。

马首摇残月，鸦群起古城。发来经几堠，村寺远钟声。
冬至后五夕频梦陈择之
赵蕃（宋代）

所见日杂遝，宁复当我思。
我此僻且陋，三夜频梦之。
遣骑告欲行，手持一通诗。
发缄与儿读，绝妙解人颐。
我欲留君饭，颠倒裳与衣。
宛如快阁日，不似南浦时。
到蜀今几日，首议何所为。
一俭胜百奢，徐公亦安施。
幕府足閒暇，浣花有余嬉。
谪仙纵多才，蜀道无险巇。
微痾固除洗，起居当具宜。
蜀中富名士，匪卜亦隐医。
秘方苟有传，寄我无或遗。
寄我亦何用，多病成早衰。
归哉复归哉，秣马车载脂。
上君白玉堂，王人亦黄扉。
次韵性之送其伯氏西上
释德洪（宋代）

乃翁纯孝曾种玉，一双秀干森如束。忆昨同舟游邺都，鬓须尚带庐山绿。

只今追想如梦魂，更堪哦子阳关曲。霜蹄暂蹶堪一笑，连璧终当照金屋。

且醉山中浩荡春，锦绣谁同赏云谷。
登广福寺佛阁望半山
吴宽（明代）

城中过坊口，时见山一面。
车尘半空起，忽复不可见。
今日出城半，初喜见山便。
恨当长夏时，草木更葱蒨。
遮胸如执圭，隐首或侧弁。
行行七里余，胜地得僧院。
仰瞻何突兀，杰阁俯高殿。
百级蹑层梯，身向半阑转。
横绝旷野中，苍翠争自衒。
已将目力穷，却任胫骨颤。
群山不知名，起伏端可辨。
势从半南来，遥向半北旋。
万马如驰逐，阵列如鏖战。
白云与碧霭，岩姿陡然变。
谁倩丹青人，为我展画卷。
老至客京华，宦游真已倦。
若使入山行，所历岂能遍。
一览青可了，无如此中善。
和陶神释
苏轼（宋代）

二子本无我，其初因物著。
岂惟老变衰，念念不如故。
知君非金石，安得长托附。
莫从老君言，亦莫用佛语。
仙山与佛国，终恐无是处。
甚欲随陶翁，移家酒中住。
醉醒要有尽，未易逃诸数。
平生逐儿戏，处处余作具。
所至人聚观，指目生毁誉。
如今一弄火，好恶都焚去。
既无负载劳，又无寇攘惧。
仲尼晚乃觉，天下何思虑。
题元符宫东秀轩又名日观
卢琦（元代）

茅山山下种玉地，道士辟为东秀轩。五色彩云开日观，万株秋露湿云根。

竹园笋出牛穿角，松树年深鹤长孙。一道天河横屋过，奎光垂地映堂门。
拟南梁慧偘法师独杵捣衣
贺铸（宋代）

峄阳桐杵鸣，莲岳石砧平。
待谁相应节，要自不胜情。
吹衣风稍急，吊影月微明。
会有不眠客，听此断肠声。
垂虹桥
叶茵（宋代）

何年现采虹，悬足控西东。
两地烟波隔，一天风月同。
橹声摇雁柱，檐影覆龙宫。
雠虏曾长钓，谁收铒虏功。
赠郑少府之任
马世奇（明代）

宦薄无妨吏隐尊，清风一拂百年存。流移满目谁堪绘，念尔监门旧子孙。
憩江寺
释绍嵩（宋代）

众岫耸寒色，长溪抱碧岑。
波倾三峡急，树合四时阴。
野寺江天豁，禅房花木深。
幽帘宜永日，闲坐听春禽。
端午日寄酒庶回都官
余靖（宋代）

龙舟争快楚江滨，吊屈谁知特怆神。
家酿寄君须酩酊，古今嫌见独醒人。
饮良翁宫教新第二首
刘克庄（宋代）

负郭依山远市廛，高宜台榭下宜田。
径当外膏从盘谷，似向丹青见辋川。
别墅暮年□□□，□□□□□南迁。
与君幸已抽身了，共结黄鸡白酒缘。
寄傅推官尧俞
刘攽（宋代）

三川帝王宅，二周冠盖都。上公釐德化，多士盛中区。

是年诏有釐，使献贤能书。传纳事匪易，吾与夫子俱。

率马仰骐骥，治玉惭礛䃴。同舟共艰难，倾盖聊欢娱。

浮云俨高冠，白雪纷长裾。驰辞若波涛，掌握皆明珠。

诋诃讵敢然，倚办实有须。从子骖之靳，相与步骤趋。

棘围似南宫，大暑临通衢。不遗老成人，颇多君子儒。

丞相顾而叹，里闾共称誉。狂士或妄谈，众人皆揶揄。

至今颇自矜，快意胜过屠。不言世所无，请问谁弗如。

微官苦绳墨，离别天一隅。向风愿相从，不及单飞凫。

云中多宾鸿，河中多鲤鱼。契阔诚未忘，寄声当勿疏。
书妙应庵壁
张栻（宋代）

窗前新竹净娟娟，借我风凉一榻眠。
试问庄周说鹏鷃，何如洙泗举鱼鸢。
交难赠杜渐
王令（宋代）

两鼠共谋渴，相饮期入水。
一鼠下缒缶。一鼠上衔尾。
前鼠以之跌，後鼠以之死。
鼠死何足噫，夫人才可悲。
平地把手笑，乘崖拨足挤。
贼防易为力，壮楗完墙篱。
交防难为人，笑面恶肝脾。
前日信其是，今日悟其非。
安得先知明，有如灼火龟。
然则奈之何，期子同吁戏。
送郑侍郎骞赴阙
贯休（唐代）

文章国器尽琅玕，朝骑駸駸岁欲残。彩笔只宜天上用，

绣衣偏称雪中看。休惊断雁离三楚，渐入祥烟下七槃。

翰苑旧知凭与说，紫金轮畔寄书难。
贺新郎 咏物分题得女儿酒
周星誉（清代）

一见心都醉。笑偏如、钱塘苏小，乡亲原是。刚趁酿花天气好，酿乡春愁滋味。

称贮向、销金帐里。记得兰陵曾有个，与卢家、少妇同名字。

荷锸者、为卿死。

女儿亭外沽春地。正江村、美人蛏碧，夫人李紫。有客金貂初聘得，领略温柔如此。

看捧乡、纤纤玉指。压倒梨花三百辈，只当垆、娇面羞相似。

酣卧也、海棠底。
和李彦文春雪
王庭圭（宋代）

闻道江城雪似沙，东风吹动晓寒加。轻飘瓦屋鳞鳞密，乱飐樯竿栉栉斜。

著地正怜新种竹，漫天故压未开花。君应对此方乘兴，饮似长虹汲海涯。
雪
李纲（宋代）

小雨晚成雪，冻云凝不开。响窗初索索，积岸渐皑皑。

色与涛头并，寒资酒力排。平生看图画，今日画中来。
春夜大醉言志
黄佐（明代）

拔剑起舞临高台，北斗插地银河回。长空赠我以明月，天下知河惟酒杯。

门前马跃箫鼓动，栅上鸡啼天地开。倦游却忆少年事，笑拥如花歌落梅。
偈颂一百五十首
释心月（宋代）

风前敲落珊瑚枝，白玉鞭头直下垂。
要识香林家住处，水晶宫殿草离离。
题妙智不俗轩
易士达（宋代）

亭亭修竹两三竿，鼓动天风掠鬓寒。
一点红尘飞不到，满窗冰雪自相看。
灵岩禅寺
蒋允中（宋代）

晓入灵岩寺，灵踪一一穿。
天聪凿混沌，龙鼻滴潺湲。
不雨山长湿，微风谷竞喧。
参旗开障日，鳌柱仰擎天。
雁异灵山鹫，蒲非华岳莲。
重台疑魏载，卓笔岂张颠。
夜月连千嶂，晴云画一川。
净名常宴坐，行亮昔安禅。
共乐仙游胜，都将世事捐。
双鸾知可跨，拟把石碑镌。
茉莉
张诩（明代）

茉莉穷花品，应居第一评。色如西子白，香赛马牙清。

艳骨元仙种，冰肌讶日精。铅华尽捐弃，朴素得轻盈。

望断金闺曙，魂迷蛱蝶轻。鸟来应代语，风动只含情。

当暑丽如妓，佳人摘满籯。插头无限好，薰茗有馀馨。

性亦能蠲忿，功兼助养生。自怜生远海，徒只播芳名。

青锦何人赋，绯桃浪子称。猗兰从入操，绝意慕浮荣。
嵩山二十四咏 其十六 会仙峰
楼异（宋代）

鹤乘云軿下九天，玉盘星子竟谁先。相应汉武题花品，留作人间聚八仙。
昼锦堂 其二
樊增祥（清代）

杏靥分霞，莲跗叠雪，比翼丹凤来过。剪破玉梅亭畔，一幅红罗。

来分东西娘子位，莫争大小状元科。隋宫里，窈窕绛仙，芳名改唤双荷。

怜他。珠蕾并，相思豆，休教错喂鹦哥。总把流霞劝我，对引红螺。

似嫌一点胭脂小，动人春色直须多。宜男子，偷系镂金裙带，晕了梨涡。
次韵俞资深承事二首 其一
郭祥正（宋代）

联车同入得仙山，下瞰重城指掌间。不愤青春添我老，且倾白掌伴君閒。

三年共佐闽中郡，一檄谁招海上蛮。闻说天门新奏乐，帝枢佳气紫回环。
先皇后大故顿成弥月光阴迅速永别之日长同欢之情断矣感而成诗以志沉痛
弘历（清代）

素心二十二年存，属纩何须握手言。诗谶自尤临祖道，梦祥翻恨始添盆。

锦衾角枕惟增怨，落叶哀蝉非所论。追忆袆衣陈画鹢，悲生痛定尚销魂。
挽董儒促二首
王珪（宋代）

复忆同游处，经春在武林。
湖光浮鹢净，山木坐猿深。
事往惟诗在，悲来吒梦寻。
朋知零落尽，投老若为心。
书倪氏屋壁三首
贯休（唐代）

茶烹绿乳花映帘，撑沙苦笋银纤纤。

窗中山色青翠粘，主人于我情无厌。

白桑红椹莺咽咽，面揉玉尘饼挑雪。

将为数日已一月，主人于我特地切。

水娇草媚掩山路，睡槎鸳鸯如画作。

春光霭霭忽已暮，主人刚地不放去。
哭小侄梅老
苏泂（宋代）

我初养柏儿，年纪三十四。
颖季得梅老，岁数适我类。
而梅生不凡，头骨甚硗异。
见之怀抱中，宛有成人器。
漆光眼目动，玉雪皮肉细。
爱之甚于柏，稍长望其贵。
每出偏问归，祝父好看视。
犹嫌碍关钥，莫伴柏嬉戏。
固尝约而父，筑室更隣位。
请师共教授，儿侄精六艺。
中年不如意，藉此期自慰。
庶几和仲老，他日远虎侍。
梅胡不佳实，飘谢许危脆。
更医再而三，历齿一十二。
留之苦不可，去我何乃易。
而父真断肠，汝伯重垂涕。
尔梅竟何往，小槥但遗蜕。
登槃莫荐子，登陇休折寄。
云然我所伤，畏是尔名字。
梅兮早归来，尚作梅花弟。
哭箕儿
卢元昌（清代）

举目伶仃欲断魂，汝生惟此藐孤存。翻教衰祖为严父，休道无儿幸有孙。

白首未抛苦海累，黄昏孰问寝门温。床头零落残书卷，几度青灯屋漏痕。
多丽 太平花，次聂冠卿韵
吴湖帆（清代）

伫名花，似许留连珍惜。度沧桑、几番日暮，粉光犹是难得。

怅空梁、燕泥坠紫。诉离宫、蕊泪凝碧。缟拟梨云，绯含桃雨，洛阳沈醉太平色。

御香惹、玉真回袂，肠断楚怀客。凭谁语、华镫绛雪，月照前席。

恍倾国。飞琼侣伴，望乡西子风格。倚芳魂、海棠何处，锁怨长门向曾隔。

梦里巫山，情移春水，年时迤逦负心力。怎堪听、后庭歌转，幽恨怕重觅。

休飞散、胡蝶满园，逐浪飘掷。
雨后
吴芾（宋代）

破雨冲风万骑趋，人人轻捷过飞凫。
要须直捣天山去，趁取河冰塞槁枯。
秋怀
刘黄裳（明代）

玄都殿在西城北，虹渚星湖万岁峰。
实笑秦祠征宝雉，还轻汉岁降黄龙。
金盂露碗收神水，玉带风符护禁松。
一自玄元归碧落，瑶坛寂寂下宵钟。
登蓬莱阁
彭慰高（清代）

崚嶒杰阁倚晴峦，人在蓬莱眼界宽。沧海无波有龙卧，危栏落界见雕盘。

天开屏障千峰秀，地绕松篁六月寒。纵目难忘生聚计，炊烟万灶起林端。
偈颂三十首
释印肃（宋代）

圆应牛，经劫没人收。
若不遇人，虚度春秋。
如今横穿鼻孔，水草皆休。
有时放，有时收，
随分纳些些，自性优游。
独奈何，劳别讨，
混迹应不迷流。不许犯他苗稼，
也不犁他田丘。饱饮雪山肥腻，
一顿更不他求。眉毛眼睫，
动转绸缪。试问沩山水牯牛，
有甚风流。向左膊上书字，
著甚来由。任你千般引□，
不肯回头。不如卧云枕月，
运气常周。假使银蹄金角，
气射斗牛，居吾腹内，
不得出头，吞底乃刀山剑树，
业到解散枯髅。谁知体如巨海，
妄起浮沤。风击沤生，
沤灭何愁。湛然智海喻真牛，
圆应头头岂用修。
愁花吟
邵雍（宋代）

三千宫女衣宫袍，望幸心同各自娇。
初似绽时犹淡薄，半来开处特妖娆。
檀心未吐香先发，露粉既垂魂已销。
对此芳樽多少意，看看风雨骋麄豪。
小葺居舍
陆游（宋代）

野水枫林下，残年亦自存。
刈茅支漏屋，插棘补颓垣。
把钓襟灵爽，争棋笑语喧。
晚窗幽兴极，共酌黍醅浑。
出郭次尔锡韵宗易同和
鲁铎（明代）

城外韶光好，相将二月过。
暖宜鸦乳早，春被柳争多。
笼烛防村暝，簪花感鬓皤。
诗须陶谢赋，吾为楚声歌。
和士特栽果十首·桃
刘子翚（宋代）

手种桃花满北山，花红艳艳照春湾。
不知何代儿孙老，却见渔舟乍往还。
赠石首李令 其一
项安世（宋代）

风荻点头如我助，江豚吐气欲谁冤。岸边有客来求脍，只与餐鱼莫与言。
题伯牙台
方玉润（清代）

江风吹断楚山青，一曲泠泠思欲沈。自古解人偏薄命，从来绝欲少知音。

秋高雁落平沙远，夜静龙吟大泽深。谁信灵弦多变徵，荒台戎马最关心。
题楼观南楼
王工部（宋代）

常恨闲行少，匆匆忽解鞍。秋风尹家宅，更得暂盘桓。
大悲寺逢僧谢监 其一
刘文炤（清代）

我来古寺暗销魂，瓦砾盈阶一径存。仅有炉烟凝白昼，绝无钟鼓课黄昏。

颓垣雨洗毗卢面，蔓草尘封方丈门。老监逢人萧索尽，殷勤垂泪话开元。
题画
唐寅（明代）

青藜拄杖寻诗处，多在平桥绿树中。红叶没鞋人不到，野棠花落一溪风。
依韵和公仪龙图招诸公观舞及画三首
梅尧臣（宋代）

阴森园圃墙东地，携挈儿童树下吟。
更约天边凤皇侣，阅书观画味尤深。
仲实践约来访又得韶甫方君同行数日语蝉联甚慰五诗寄意甚高次韵为一笑 其四
牟巘（宋代）

阳羡长腰米，儋州秃鬓翁。相传作佳话，好为表遗忠。

收槛溪山胜，从容诗酒中。南湖未归客，岁晚倘来同。
景
赵抃（宋代）

千里无书信却通，瀫江南畔石桥东。春来消息谁传去，落尽林花一夜风。
法曲献仙音 访济宁杨仙磴广文
华胥（清代）

雁齿横桥，鸭头匀水，烟艇旋寻芳渚。岸柳分阴，砌苔侵雨。

依稀芳曾游处。问人在桐花下，绿窗睡正午。

乍相遇，且休题玉壶情绪，但胜得、鬖鬖漫夸如许。

赋笔总无凭，消几番、春艳迟暮。东鲁风流，道那日、吴蒙犹敌。

甚江山佳丽，点人凄凉纨素。
题佘山宣妙寺
刘孝韪（宋代）

水定浮春岫，鸦盘落远林。
上方钟送夕，隐几兴何深。
忆江南 其四
吴绡（清代）

江南忆，地暖早梅香。长夜不禁朝起早，一枝如玉鬓云旁。

呵手试试妆。
春雪
韩愈（唐代）

片片驱鸿急，纷纷逐吹斜。到江还作水，著树渐成花。

越喜飞排瘴，胡愁厚盖砂。兼云封洞口，助月照天涯。

暝见迷巢鸟，朝逢失辙车。呈丰尽相贺，宁止力耕家。
带湖春树先和公手植也感而有赋 其一
马廷鸾（宋代）

暗香疏影久凄迷，咫尺塘边丈尺泥。培植莫教阳德尽，看花踏雪过前堤。
冬日山居
释古电（明代）

雪霁千峰白，寒光照草堂。围炉烧榾柮，背日补衣裳。

境寂心逾澹，情枯道亦忘。柴门终日掩，无事但焚香。
绍兴享先农十一首 其四 尚书奉俎用《丰安》。
郊庙朝会歌辞（宋代）

柔毛刚鬣，或剥或烹。为俎孔硕，登荐厥诚。
春游曲
刘言史（唐代）

花颔红騣一何偏，绿槐香陌欲朝天。

仍嫌众里娇行疾，傍镫深藏白玉鞭。

喷沫团香小桂条，玉鞭兼赐霍嫖姚。

弄影便从天禁出，碧蹄声碎五门桥。
青骢白马
王世贞（明代）

青骢白马汗连钱，来往䟤跋骄可怜。琉璃紫鞍光射人，倏忽灭可化若神。

有足不作女行缠，那可局蹐守故园。东邻双缠鸦头袜，生老不踏门前月。

马蹄烁电耳决风，何不遣置迎取侬。娇娘逞娇不肯行，碧幰五步一步停。

娇娘到时不逞娇，银缸穗帷可怜宵。唱著可怜令人慆，久唱人怜令人老。
癸亥上元余谪藤江是时初开乐禁人意欣欣吴元预作纪事二绝颇入风雅戏和其韵 其二
李光（宋代）

再闻韶乐共欣然，太守推行诏墨鲜。山郡莫嫌娼女拙，嫁他蜑户已多年。
哀虢县令犹子箅
张舜民（宋代）

匍匐岐山下，三呼已过时。
臧孙虽有后，伯道竟无儿。
自是终身痛，空留一县悲。
老人休雨泪，转面即逢伊。
句 其四
曾季狸（宋代）

远及水中蟹，直以投菹醢。
次韵答吕居仁
饶节（宋代）

向来相许济时功，大似频婆饷远空。我已定交木上座，君犹求旧管城公。

文章不疗百年老，世事能磨双颊红。好贷夜窗三十刻，胡床趺坐究幡风。
奉同子瞻荔支叹
苏辙（宋代）

蜀中荔支止嘉州，余波及眉半有不。
稻糠宿火却霜霰，结子仅与黄金侔。
近闻闽尹传种法，移种成都出巴峡。
名园竞撷绛纱苞，密清琼肤甘且滑。
北游京洛堕红尘，吞笼白晒称最珍。
思归不复为蓴菜，欲及炎风朝露匀。
平居著鞭苦不早，东坡南窜岭南道。
海边百物非平生，独数山前荔支好，
荔支色味巧留人，一管年来白发新。
得归便拟寻乡路，枣栗园林不须顾。
青枝丹实须十株，丁宁附书老农圃。
听谈诸边炎瘴
牛焘（清代）

在边谈边瘴，挥麈试驱蚊。传言或过甚，聊复纪所云。

炎天铄金石，落日飞红尘。夜中天开笑，空霆声砏磤。

赤地皆焦土，蛮烟郁似餴。秋风不早下，岚阴腾昈纹。

此时类寒食，禁火思离群。林枯螫草秀，山童怪花芬。

伏禽偃塌翼，修蜧播腥闻。更有野火燃，水底热葐蒀。

城门疑失火，鱼龙走鳁鳁。畏日如畏虎，物情胥泯棼。

夷居屡迁徙，春尽不耕耘。怪彼商旅者，无还是从军。

况复来虐寇，道暍滋纷纭。鞭巫竟何为，笑彼虺欲焚。

由来气使然，瘴毒实厉薰。我来濮洛地，险途久辛勤。

避瘴渺无术，衔杯不辞醺。昼眠情苦禁，晚饭日未曛。

尝新远果瓜，陶情在诗文。幸无龙江疠，旦暮期秋分。

安得杨枝水，净心炎雾氛。
别仲时 其五
周孚（宋代）

穷愁好著书，到此已绝笔。十年意外谤，庶可弭万一。
相逢行
李攀龙（明代）

相逢狭斜间，狭斜不容车。不何何年少，夹毂问君家。

君家诚易何，甲第城南隅。黄金为君堂，白玉为门枢。

坐客高堂上，击钟吹笙竽。将军起行酒，何论冯子都。

兄弟两三人，出入长相须。大子侍中郎，中子中大夫。

小子复何官，稍迁执金吾。五日一来归，观者罗长衢。

二弟为雁行，长兄上头居。东方千馀骑，兄弟一何殊。

入门游后园，银床缠辘轳。梧桐十二树，一凤将九雏。

梧桐自相值，凤凰自相呼。音声何啾啾，枝叶以扶疏。

大妇董妖娆，中妇秦罗敷。小妇邯郸女，颜色世所无。

大人且安坐，为乐良未徂。
一寸金·秋入中山
吴文英（宋代）

秋入中山，臂隼牵卢纵长猎。见骇毛飞雪，章台献颖，臞腰束缟，汤沐疏邑。筤管刊琼牒。苍梧恨、帝娥暗泣。陶郎老、憔悴玄香，禁苑犹催夜俱入。自叹江湖，雕龙心尽，相携蠹鱼箧。念醉魂悠扬，折钗锦字，黠髯掀舞，流觞春帖。还倚荆溪楫。金刀氏、尚传旧业。劳君为、脱帽篷窗，寓情题水叶。
和答李学士见寄长韵
宋庠（宋代）

璇源多清派，兰谷无绝芳。
之子相门裔，高才映周行。
妙年弄文史，雅志含圭璋。
中岁困官簿，铢两争低昂。
一通金闺籍，荏苒潘鬓霜。
剖符屡麾阮，执戟更疲扬。
闻君近多暇，归偃三经堂。
左右褫绅组，纵横罗巾箱。
安驱仁义涂，弭节名声场。
战酣道始胜，心泰无癯尫。
壮思挟飞藻，诏我临霞章。
我时坐铃阁，寂寞如禅房。
开缄一快读，隽味腴且长。
高义溢句流，清风随篇翔。
感人不无意，在水河汤汤。
吾匪辩音者，空冀怀仁藏。
矧属岁躔暮，百贲皆芸黄。
何以谢君子，松柏同苍苍。
少年行二首
王贞白（唐代）

游宴不知厌，杜陵狂少年。花时轻暖酒，春服薄装绵。

戏马上林轻，斗鸡寒食天。鲁儒甘被笑，对策鬓皤然。

弱冠投边急，驱兵夜渡河。追奔铁马走，杀虏宝刀讹。

威静黑山路，气含清海波。常闻为突骑，天子赐长戈。
西江月·自性天中日月
姬翼（元代）

自性天中日月，元真海里舟航。千门万户为敷扬。引入亡羊路上。续焰传薪莫会，金壶碧酒先尝。博山一炷劫前香。鼻观难通妙况。
梅花
蒋之奇（宋代）

昨夜雪初霁，寒梅破蕾新。满头虽白发，聊插一枝春。
王立之园亭七咏 其一 顿有亭
谢逸（宋代）

富贵幻天机，饥寒撼关楗。参前横利害，俗眼青白眩。

苏黄两玉人，落笔传九县。向来窜遐荒，弃捐若秋扇。

王侯介如石，乃心不可转。投之古锦囊，不遗俗子玩。

近来夸奢子，嗜好亦稍变。有客来借观，君无唾其面。

酌酒对银钩，吞声勿复辩。
江间作
潘大临（宋代）

落日春江上，无人倚杖时。
私蛙鸣鼓吹，官柳舞腰支。
猎远频翻臂，渔深数治丝。
我犹无彼是，风岂有雄雌。
雨后闻思归乐二首
吴融（唐代）

山禽连夜叫，兼雨未尝休。尽道思归乐，应多离别愁。

我家方旅食，故国在沧洲。闻此不能寐，青灯茆屋幽。

一夜鸟飞鸣，关关彻五更。似因归路隔，长使别魂惊。

未省愁雨暗，就中伤月明。须知越吟客，欹枕不胜情。
喜经父制策第一 其一
孔平仲（宋代）

过阁程文推首出，临轩亲策复先鸣。大科江左未尝有，此事吾家真最荣。

独步以才高宇宙，横飞不日到蓬瀛。翩翩斥鴳蒿莱下，岂识鹏抟九万程。
题画龙虎（二首）
刘溥（明代）

千山万山日向脯，哑哑老树愁啼乌。
长途迢递人绝迹，奋跃只有黄于菟。
长风飕飗震林木，百兽纷披望风伏。
霜牙凛凛摧万夫，金镜瞳瞳射双目。
饥来择肉惟熊罴，不更小取豺与狸。
田家黄犊要耕种，又肯搏攫夸能为。
如今天关求守备，盖世雄威素称异。
举首为城掉尾旌，愿保皇家千万世。
芦中老人
汪洪度（清代）

芦中人易老，不复刺渔船。悲歌采薇蕨，归卧西山巅。

山路幸险巇，足音少人传。气衰筑难击，不如弄云烟。

骨瘦薪难卧，不如枕清泉。清泉涤尘襟，云烟幻眼前。

忧思能伤人，谁禁迟暮年！
寻盛禅师兰若
刘长卿（唐代）

秋草黄花覆古阡，隔林何处起人烟。

山僧独在山中老，唯有寒松见少年。
秋夜
丘葵（宋代）

缺月黄昏照短垣，一灯明灭尚留残。
衰颓但觉风霜苦，忧患不知天地宽。
坐想兴亡成感慨，起瞻星象倍辛酸。
冻琴弦断书帷冷，槭槭庭梧半夜寒。
石居
施峻（明代）

何年此卜居，一径入幽虚。
隐几青山近，焚香世事疏。
鹿麛过别院，松子落前除。
我欲为邻舍，同看种树书。
南门散策二首 其二
陆游（宋代）

槐楸阴最茂，秋晚惟空枝。今日晴无风，散步适其宜。

右扶青溪杖，左挟斜川诗。石琢四腰鼓，可以休我疲。

清言出正始，不杂世论卑。野僧何处来，成此一段奇。
句
杨炳（宋代）

酿溪煮海恩无极，千家沽酒万家盐。
敬和九锁步虚词·云璈锁
赵汝湜（宋代）

悠悠劫为朝，万民恣遨游。
三山眇如块，举步身弥高。
绛宫近咫尺，天风度骚骚。
至音非笙歌，泠然八琅璈。
降旨免济宁鱼台等五州县积欠诗以纪事
弘历（清代）

齐南五州县，去岁秋霖伤。荆山不能泄，率因河为殃。

春巡始知然，督课疏浚忙。兹来问涸土，一半才播秧。

其馀尚沮洳，安可冀秋粮。无收则赋艰，灾黎焉能偿。

亟应筹抚恤，讵可言出疆。加脤至夏五，更无施惠方。

廉知负逋赋，其数十万强。概与豁徵输，闾阎俾乐康。

群赤庶少苏，努力西成望。
立春一日江相偶兴
李郢（唐代）

旧历年光看卷尽，立春何用更相催。江边野店寒无色，

竹外孤相坐见梅。山雪乍晴岚翠起，渔家向晚笛声哀。

南州近有秦中使，闻道胡兵索战来。
客有言西江近事者感而赋此
陈维崧（清代）

说西江近事最销魂，啼断竹林猿。
叹灌婴城下，章江门外，玉碎珠残。
争拥红妆北去，何日遂生还。
寂寞词人句，南浦西山。
谁向长生宫殿，对君王试鼓，别鹄离鸾。
恐未歌此曲，先已惨天颜。
只小姑端然未去，伴彭郎烟水月明间。
终古是，银涛雪浪，雾鬓风鬟。
赠薛东湖
牟巘五（宋代）

抱疴蓬庐下，白日背我驰。
我生已如此，天命复奚疑。
曹仁宪谨荣寿 其二
陈为（清代）

移风易俗重明伦，德泽如膏信似春。转瞬行年知与化，甘棠垂荫咏深仁。
重来
毛滂（宋代）

出门聊作书生咏，倚马犹能梁父吟。
汾不宁无注书地，秦关已老弃繻心。
重来樵钓深相识，未遍湖山拟细寻。
白眼何劳预人事，但知要得酒船深。
山行经村径
长孙佐辅（唐代）

一径有人迹，到来唯数家。依稀听机杼，寂历看桑麻。

雨湿渡头草，风吹坟上花。却驱羸马去，数点归林鸦。
赠车同 其二
刘青藜（清代）

友朋何寥寥，人事兼聚散。一饭别君庐，时日不可算。

子嗟丧频仍，余苦病居半。酸辛勿重陈，倒箧烦点窜。

但愧岭头泷，波澜怯河汉。佳恶吾自知，洪炉休辞锻。

后会总茫茫，莫负灯花灿。
晚游新亭
张嵲（宋代）

秋至今几日，山云峰尚奇。
新亭独骋望，咏我秋怀诗。
碧水萦麓转，幽蝉映叶悲。
古藤依翠壁，茂树镜清池。
赏会情方适，忧来忽自滋。
荒山逃死地，落日故园思。
遇乱甘身弃，持心与世违。
应人时懒语，兀坐独搘颐。
沉思山烟冥，微吟暮影移。
只应从此去，寂寞但如斯。
晚饮
吕陶（宋代）

霁景宜将远眼看，绿阴垂地已春阑。山巅日出方乘暖，峡口风来又作寒。

老去心情非往事，閒中谈笑有馀欢。玉盘四照江如练，忍对澄辉不倚阑。
玉楼春 宴河中瑞云亭
冯延登（金朝）

长原迤逦孤麋卧。野色微茫河界破。草行绳屦绿云深，花触飞丸红雨妥。

高亭初试煎茶火。醉玉渐哗春满座。行杯莫厌转筹频，佳节等閒飞鸟过。
登峡山疾风甚雨
李昴英（宋代）

长风吹裂碧云堆，卷取银河泻下来。
雨搅犀潭千尺浪，烟遮龙窟一声雷。
松翁偃盖岩隈立，猿女穿萝洞里囘。
旧事兰亭好拈出，婆娑溪曲共流杯。
闷甚
宋伯仁（宋代）

酴醾开已残，窗户尚轻寒。
往事多因拙，清尊强自宽。
对妻怜病久，顾影易心酸。
更展渊明集，从头子细看。
土牛
陈肇兴（清代）

土番畏人如畏贼，自筑土牛封其域。星罗棋布廿四头，尺寸不其绳与墨。

砌以荦确塑以泥，崭然头角状奇特。我闻在昔此地生番巢，出没杀人以为食。

圣人有作妖魑消，剺面文身咸戴德。一丝红线下尧封，万顷绿塍遵禹则。

分疆立界严提防，不许斯民处实逼。牛皮已变红毛风，土壤还同金马式。

是时番奴富田畴，烹羊炮豕乐无极。醉后归来两眼昏，忽讶寝讹遗路侧。

短笛携将信口吹，歌呼踏破夕阳色。迩来十社九社空，锄犁转在内山北。

岿然数篑留岩阿，犹似千钧任地力。豪强子弟恣侵陵，拔毛削皮禁不得。

朝廷兼并有明刑，嗟尔无告独可恻。牛牯岭外烽火明，千村万落长荆棘。

安得遍筑千万头，尽教卖剑归稼穑。牛乎牛乎尔勿哀，铜驼与尔俱草莱。
送戴宾竹封君旋里
黄阅古（明代）

客游随处是通津，名姓传留迹未陈。烟月画图江路景，莺花红锦帝城春。

别筵信宿歌骊急，归袂迎风拂酒频。千里相思如可寄，锦笺多托往来人。
闺情
高适（唐代）

自从沦落到天涯，一片真心恋着查。憔悴不缘思旧国，行啼只是为冤家。
菊影 其二
汪文柏（清代）

篝镫斜照粉墙间，枝叶分明似可攀。竟夜不移香不染，晚年相对意相关。

解衣泼墨临偏反，扣户邀人数往还。嫩蕊酿成光色好，更宜杯底见南山。
五月二十六日夜雨
陈曾寿（清代）

人间一夜潇潇雨，埋骨伤神我与君。万悔千尤来枕上，何如地下泯知闻。
东汉十二帝后汉二帝
郭之奇（明代）

乃知帝王自有别，东都真主一言决。明章相继刚柔絜，永平建初谁敢埒。

鄛乡论政政乃亵，孝和委辔赤精竭。安帝之安安嬖媟，顺帝胡然顺彼辙。

天亦不假诸冲哲，冲帝如殇同短折。跋扈将军谁敢说，伏尸太尉空呜咽。

众口虽钳超臂齧，弑质迎桓徒自灭。桓灵比德阉人悦，五侯十侍深蟠结。

海内人豪空齿切，党祸既成炎绪爇。外兵已至诸熏绝，山阳出舍金刀缺。

武担初向西川截，哭庙终流北地血。两汉谁倾倾二孽，解酲以酒焉能雪。
题秋塘图二首
陈深（宋代）

水落秋菰老，夕寒烟树微。
绝为双白鹭，飞去似知几。
早发大庾岭
宋之问（唐代）

晨跻大庾险，驿鞍驰复息。雾露昼未开，浩途不可测。

嵥起华夷昼，信为造化力。歇鞍问徒旅，乡关在西北。

出门怨别家，登岭恨辞国。自惟勖忠孝，斯罪懵所得。

皇明颇照洗，廷议日纷惑。兄弟远沦居，妻子成异域。

羽翮伤已毁，童幼怜未识。踌蹰恋北顾，亭午晞霁色。

春暖阴梅花，瘴回阳鸟翼。含沙缘涧聚，吻草依林植。

适蛮悲疾首，怀巩泪沾臆。感谢鹓鹭朝，勤修魑魅职。

生还倘非远，誓拟酬恩德。
同苏文饶主簿西湖夜泛
释道潜（宋代）

凤咮山头暮霭空，月娥飞出广寒宫。初登桂楫横湖去，似觉银寒有路通。

掠草飞萤星点点，眠沙宿鹭玉丛丛。从来江总文才妙，请付毫端刻画中。
忆平泉杂咏。忆新藤
李德裕（唐代）

遥闻碧潭上，春晚紫藤开。水似晨霞照，林疑彩凤来。

清香凝岛屿，繁艳映莓苔。金谷如相并，应将锦帐回。
和胡观光闻蝉
王庭圭（宋代）

地僻林逾静，山幽鸟不惊。日高帘影重，蝉噪柳阴轻。

鬓学风前翼，琴传叶下声。士龙能作赋，为尔特留情。
谢郭汝政送金柑
韩雍（明代）

霜后黄金万颗圆，感君移置我堂前。惊乌远弹明秋日，照水繁星丽夜天。

充祭正堪供祖庙，调羹尤可献宫筵。岁寒尚有层层叶，留与苏耽治未痊。
十二月二十九日雪中煮茗
周紫芝（宋代）

旋扫飞花煮玉尘，一杯聊饷作诗人。未知折脚铛中雪，何似浮蛆瓮里春。
重九日陪诸公游花田 其四
蔡戡（宋代）

瑞叶嘉禾亦旅生，琼田十顷足丰盈。色侵粉面人争羡，香入奇丰心自清。

宝盖缉成双缟带，筠笼采尽万琼英。若逢靖节为佳妃，肯让黄花作女兄。
颂古二十九首 其二十四
释师体（宋代）

先天后地本寥廓，拨草寻芳途路乐。不得春风花不开，花开又被风吹落。
颂古八首
释元聪（宋代）

因我得礼你，莫放屁撒屎。
带累天下人，错认自家底。
枕上
陆游（宋代）

病叟少安枕，惊禽无稳栖。
慵占贾谊鵩，空感祖生鸡。
野势风号北，窗痕月过西。
元非破贼手，只合架牛犁。
长安冬夜书事
任翻（唐代）

忧来长不寐，往事重思量。清渭几年客，故衣今夜霜。

春风谁识面，水国但牵肠。十二门车马，昏明各自忙。
宿清晖
陈藻（宋代）

禅家自古分人境，心地明时境始明。
榕樾交阴墙内外，卉花散采路纵横。
筑台勾引江山入，凿沼因缘萍藕清。
好是炎天亭上宿，便为净土国中生。
哭丰宅之吏部二首
刘克庄（宋代）

江表依公稍自强，讣闻朝野共凄凉。
纛移北府兵皆散，笳返西州宅已荒。
旧戌交锋淮水赤，新坟埋剑越山苍。
此身虚作田横客，血泪无因滴垅旁。
金銮坡上南望
郑畋（唐代）

玉晨钟韵上清虚，画戟祥烟拱帝居。

极眼向南无限地，绿烟深处认中书。
题竹寄萧安正
杨士奇（明代）

修竹纷纷荫石台，高楼新傍竹西开。青天彩凤盘云下，白日鸾歌度涧来。

南阮诗书连绛帐，东山苍翠落银杯。桃花流水三年别，又儗青春放棹回。
八声甘州 中秋苦雨，寄砺轩吴门
赵我佩（清代）

捲轻纱翠袖暖凉生，香销玉炉烟。尽灯挑红豆，秋心如醉，酒中愁边。

听遍黄昏风雨，拥髻不成眠。辜负团圆节，冷落芳筵。

万古有情明月，恁今宵盼断，碧海青天。怅广寒宫阙，云掩路三千。

料姮娥、替人垂泪，怕晚妆、金镜向人圆。应知我、新来离别，影只堪怜。
陈紫薇知宛陵出关三日复召归 其二
释居简（宋代）

笼锁新莺啭，帘容旧燕归。禁林仍下榻，画戟漫开扉。

虚与谷相应，淡如云自飞。升沈知雅量，喜愠不几微。
杂歌谣辞。步虚词
陈羽（唐代）

汉武清斋读鼎书，内官扶上画云车。

坛上月明宫殿闭，仰看星斗礼空虚。
次韵李参政秋怀十绝
魏了翁（宋代）

月华如水恰中庭，乌鹊枝头栖复惊。
晚暑三亭随雨过，秋声一半在虫鸣。
柬白丈人
徐凝（唐代）

昔时丈人鬓发白，千年松下锄茯苓。

今来见此松树死，丈人斩新鬓发青。
虞美人 见《词综补》
鲍靓（清代）

盐梅门第调羹乍。别梦萦亲舍。高楼目断苦凝思。红了疏梅碧柳、又丝丝。

竹栏花坞闲题记。好景何曾废。是仙是佛漫参详。且驾鸾軿还返、白云乡。
王升之绝句以诗成有共赋酒熟无孤斟为韵因次其韵 其十
刘跂（宋代）

夜寒惨不寐，起坐弹鸣琴。之人邈云汉，空杯难独斟。
小重山 其二
蔡伸（宋代）

澹澹秋容烟水寒。楼高清夜永，倚阑干。玉人不见坐长叹。

箫声远，明月满空山。

遐想绿云鬟。青冥风露冷，独乘鸾。别时容易见时难。

凭孤枕，聊复梦蝉娟。
送删定侄赴高安郡丞
孙觌（宋代）

纷纷戏事扰真情，梦入槐宫一饷荣。莫向蜗庐分两国，只将蚁垤当专城。

遨头定自污三顾，纸尾何妨署一名。南望崆峒堪拄笏，白云飞处眼偏明。
书感
陆游（宋代）

常记当年赋子虚，公卿交口荐相如。
岂知鹤发残年叟，犹读蝇头细字书。
出处幸逃千载笑，功名从负此心初。
荒园落叶纷如积，日暮归来自荷锄。
蒲类海
史善长（清代）

昔闻蒲类海，乃在天山以外之穷边。河源除非张骞到，弱水只是神贤传。

我居岭南万余里，游屐所不经，宦辙所不上，耳闻臆断而已矣。

一朝九塞谪，风洞火山全阅历，犹是南路由官驿。

今从北路归，雪花时共柳花飞。要度冰山寻古辙，先经蒲类浣征衣。

滟滟溶溶波一片，寸苇纤鳞都不见。周三百里磨青铜，历万千年澄匹练。

旱不竭，潦不增，冻合天河总不冰。紫绂金貂集簪弁，柔毛刚鬣春秋荐。

相传中有冷龙潜，裂肤堕指自年年。边黎百万需膏泽，莫抱颔珠冷处眠。
送慧勤归余杭
欧阳修（宋代）

越俗僭宫室，倾赀事雕墙。
佛屋尤其侈，耽耽拟侯王。
文彩莹丹尤，四壁金焜煌。
上悬百宝盖，宴坐以方床。
胡为弃不居，栖身客京坊。
辛勤营一室，有类燕巢梁。
南方精饮食，菌笋鄙羔羊。
饭以玉粒粳，调之甘露浆。
一馔费千金，百品罗成行。
晨兴未饭僧，日昃不敢尝。
乃兹随北客，枯粟充饥肠。
东南地秀绝，山水澄清光。
余杭几万家，日夕焚清香。
烟霏四面起，云雾杂芬芳。
岂如车马尘，鬓发染成霜。
三者孰苦乐，子奚勤四方。
乃云慕仁义，奔走不自遑。
始知仁义力，可以治膏肓。
有志诚可乐，及时宜自强。
人情重怀土，飞鸟思故乡。
夜枕闻北鴈，归心逐南樯。
归兮能来否，送子以短章。
浮桥
陈兴（宋代）

千寻铁绾苍龙骨，七十舟横赤雁行。
来往浑如履平地，渡头无复立斜阳。
百泉
王士禧（清代）

毖彼百泉流，洋洋入淇沚。风动碧波纹，荷花香出水。
赵清叔挽词
叶适（宋代）

昔我共笔砚，知君贤弟昆。
门邀百客醉，囊讳一金存。
忽与钟声尽，长悲磬色昏。
多年赵家府，销减惠王孙。
风月之楼落成
吴势卿（宋代）

手揖双峰俯霁虹，近窥乔木欲相雄。
一溪流水一溪月，八面疎棂八面风。
取用自然无尽藏，高寒如在太虚空。
落成恰值三秋半，敢请吹开白兔宫。
宿洞灵观
皇甫冉（唐代）

孤烟灵洞远，积雪满山寒。松柏凌高殿，莓苔封古坛。

客来清夜久，仙去白云残。明日开金箓，焚香更沐兰。
偈三首 其三
释祖瑃（宋代）

祗见石磊磊，不见玉落落。若见玉落落，方知道宽廓。
马文毅公汇草辨疑歌
汪仲鈖（清代）

祖张父卫繁文兴，辨疑晦叔前明称。马公书出蒙难际，大节岂与时争能。

逆藩烽火连西粤，公昔乘危实仓卒。任寄岩疆仅四年，兵围台署当三月。

引刀绝食羁囚，降表誓不签名投。此人倔强贼语信，击笏大字题于楼。

𪑜𪐴点𪑮源流讨，一寸毛锥泄忧抱。瘴雾迷漫土窖深，想同血流淋漓草。

太息我生真有命，帙分十二毫锋劲。公书不见见公诗，整襟雒诵还生敬。

天之所佑妖孽歼，敕祠予葬皇恩兼。盲风怪雨广福寺，迎归敝簏精灵潜。

君不见鲁公忠烈垂不朽，笔如修椽字如斗。圣哲余能语岂诬，酹公敢用张颠酒。
舟中避难
丘葵（宋代）

拿舟来避难，别我钓鱼矶。
帆卸遮春雨，衣濡晒落晖。
南师闻鞑走，北马逐人飞。
见说漳桥断，銮舆曷日归。
孔明二首
陈造（宋代）

搴蜀宁蛮走阿瞒，功名繼此坐天悭。
平生囊括华夷策，畏虎才教见一斑。
水调歌头（赵制置见招，归用东坡中秋韵，以见微意）
仲并（宋代）

华栋一何丽，移下小壶天。几多曲房新户，缥缈似当年。曾是使曲风度，元有胸中丘壑，六月竹风寒。一洗筝笛耳，歌舞粲筵间。

坐中客，醒复醉，听无眠。已回归梦，犹复袅袅记清圆。尚想饮中仙子，来处余香飘坐，胜韵此双全。为寄月华语，难与并婵娟。
春日怀人
释文珦（宋代）

林岭春云满，陂湖春水多。
旧乡书不到，久客意如何。
老去长牢落，悲来一啸歌。
故人今在否，相忆梦青萝。
挽故知容州朝请舅
樊梦辰（宋代）

人物晨星似，谁欤硬脊梁。
高风思靖节，流派到平塘。
勇向急流退，归来三径荒。
未为先懒句，寄傲益增光。
利慾嗟澜倒，沈沦几缙绅。
颓波障流俗，砥柱赖斯人。
高节标时望，清风濯世尘。
圣朝公史笔，卓行传名臣。
寄审知并属彦博三首
赵蕃（宋代）

地迥林逃斫，湖深水易平。
邻多为圃住，门有趁虚行。
游钓昔爱此，林庐曾属情。
谁欤二亩乞，已矣一枝营。
早夏陪知府学士登叠嶂楼
梅尧臣（宋代）

高陵自可眺，况复更层楼。
峨峨众山翠，活活寒溪流。
新篁未扫箨，缘险已修修。
曲道出林杪，飞宇跨城头。
春余众芳歇，子结累蔓抽。
庭空野鼠窜，日暝啼禽留。
谁知郡府趣，适有林壑幽。
主人易吾土，惟袭是瀛洲。
伊我去闾井，尔来三十秋。
昔望白云下，今从轻轩游。
雨后，与际上人步溪堧，遂登南冈相地结亭
李宪噩（清代）

荒村遘时雨，微晴振条风。林表散游瞩，烟树犹濛濛。

始见水禽集，或鸣沙草中。已乐清波广，遥爱南冈崇。

云气连远野，春华带长松。攀跻乘余兴，览眺方无穷。

聊欲因结搆，适与山僧同。
癸酉五日六日阴七日雨
陶宗仪（明代）

两日寒阴人日雨，不堪吼地北方痴。马牛耕战人供亿，百谷丰凶未可知。
庐陵于两池中作船亭名卧芦取山谷满船明月卧芦花之句落成为赋小诗
陈文蔚（宋代）

路入芳池柳岸行，宛然野渡一舟横。祗缘胸次规模别，便有江湖气象生。

云影恍疑帆影度，啸歌中有棹歌声。天书恐逐衔芦雁，未许花边卧月明。
隔浦莲近拍 其一
陆游（宋代）

飞花如趁燕子。直度帘栊里。帐掩香云暖，金笼鹦鹉惊起。

凝恨慵梳洗。妆台畔，蘸粉纤纤指。

宝钗坠。才醒又困，厌厌中酒滋味。墙头柳暗，过尽一年春事。

罨画高楼怕独倚。千里。孤舟何处烟水。
乡贡进士三山王士奇大父母挽诗二首 其一
黄仲昭（明代）

良玉堪瑚琏，宏材中栋梁。云衢淹素志，旅梦熟黄粱。

书阁芸香散，吟坛草色荒。贤孙高擢第，应是庆源长。
壬子六月庚申夜陪魏公诣龙坛
强至（宋代）

上公小队俯郊关，读祝焚香拜夜坛。
旱魃此时尤肆虐，应龙何处辄图安。
呪辞如律喷孤剑，刲血须明验一盘。
盛夏连年陪席位，自惭不是牧民官。
回湘阴晓发舆中口占
钱淑生（清代）

东岭延朝晖，西峰挂残月。牧牛亦已出，鸣鸡犹未歇。

凄清重凄清，此心独兀兀。回首望门闾，迢迢隔林樾。
补古乐歌五首 其一 网罟
周巽（元代）

代结绳兮古庖牺。网罟设兮取象于离。张万目兮举维。

以佃以渔兮随所施。龙马出兮河之涯。
分绣阁夜作二首 其二
高似孙（宋代）

识字始多忧，悟理良自苦。少小习句读，岂解工训诂。

一从入老大，甚觉悔雕组。人生各用命，何乃太知古。

典谟必皋契，诗句须李杜。生居诸公后，已觉万事忤。

勤妇少完袄，惰农甘莽卤。八卦不可推，天意眇如许。
姜
刘一止（宋代）

堂堂律师，了无上乘。律彼后生，约束如绳。我煞叩师，师笑而嘻。

曰我无心，法何所依。以无心故，说持说犯。以无法故，横竖钩贯。

我知是师，说本无说。身心了然，片云孤月。姜山嵯峨，宛在世外。

访师遗踪，惟铁磬在。片云出山，孤月丽天。铁磬不鸣，声满大千。
龙居观泉
沈辽（宋代）

泉声泠泠山间落，山下有田朝夕作。东泾西渎久已涸，夜来暴雨溪声恶。

我欲浮舟到西郭，山前滩濑石凿凿。坐看横流出林薄，欲行未行翻不乐。

朝市权利方相搏，民声愁叹入沟壑。不如曲几安寂寞，我享赵子清都乐。
吟秋七律七首 其四 秋烟
张懋勋（清代）

一秣浓青野色昏，苍茫无际黯消魂。白云岭畔疑无地，红叶林中似有村。

疏雨微云桐院影，晓风残月柳堤痕。此身安得淩霄汉，瑞气氤氲傍帝阍。
东方职生之地而异端之书指为地下狱余窃非之
家铉翁（宋代）

五行木维仁，四德春维元。
混沦判八极，维东最为尊。
万形囿大化，生生此其门。
兹为九州镇，岂以三望论。
彼为异端说，怪诞惊愚昏。
妄指阳明地，同彼长夜阍。
愚人戢冥威，奔走不惮烦。
顽夫惊罪福，未死先飞魂。
年年春向晚，时事羞苹蘩。
我在神即在，帝顾良亦繁。
中秋月
薛莹（两汉）

三十六旬盈复缺，百年堪喜又堪伤。

劝君莫惜登楼望，云放婵娟不久长。
依韵奉和留守尚书会六同年感旧诗二首
强至（宋代）

鼎科第一策名人，金榜谁能蹑后尘。
三纪鹏图犹绿发，累朝龙首最青春。
同怀谈笑宜开口，间代文章各致身。
醉倒不知歌舞罢，杏园旧态恰如新。
颂古十一首
释有权（宋代）

佛手驴脚生缘，浩浩丛林盛传。
直饶一穿穿却，未免十万八千。
挽潘端州
洪朋（宋代）

岭南底处是端州，使君苦向个中游。黄茅千里烟岚晚，皂盖三年鬓发秋。

欻见崩松万壑底，遂闻埋玉九原头。不能执引远郊去，薤露蒿里令人愁。
戏效屏山书斋十咏 其一
刘克庄（宋代）

尖新赖摹画，老秃计休闲。露顶张长史，科头管幼安。
贺赵礼部得祠二首
释善珍（宋代）

曩岁巍冠接俊髦，玄都又种几番桃。
山中供奉犹遭谤，泽畔灵均盍赋骚。
世事万端常倚仗，丈夫百挫见雄豪。
旁人妄指笼中翮，不识冥鸿天宇高。
风入松 送花玉五姑母归瓦梁
袁绶（清代）

相依几夕数觥筹。沟水忽分流。杨枝待折还延伫，凭轻帆、欲去还留。

惆怅石城桥畔，一年一送归舟。

歌残金缕不胜愁。无语注双眸。江南剩有欢场在，料隔江、梦也回头。

却怪莺声啼处，绿阴遮断红楼。
艮岳百咏 玉霄洞
李质（唐代）

披香寻径百花中，蝶引蜂随路不穷。但见凌霄缠古木，洞天应与碧虚通。
一剪梅·云水乡中即是家
姬翼（元代）

云水乡中即是家。性躯丘壑，志傲烟霞。清虚已战胜纷华。世事从他，扰扰如麻。客至何妨不点茶。相忘交结，冷淡生涯。坐中无物向人夸。唯有延生，一粒丹砂。
恭和御制郊祀喜晴诗
周紫芝（宋代）

圣学渊源贯九邱，雍容元祀得迟留。明庭未款宸心肃，云驭先回晓月浮。

三礼秩宗归大圣，一言悟主付千秋。已通爟火亲祠事，更有何人敢告猷。
紫陌行
韩上桂（明代）

圣朝瑞日丽中天，淑节青阳遍九埏。百二关河开锦绣，三千龙虎护幽燕。

幽燕士女多婉娈，丰镐繁华同眷恋。但愿吹笙学跨鸾，岂惜缠头买歌扇。

晓漏铜龙报早春，升平景物验芳辰。太史书云呈玉叶，将军履剑动勾陈。

岭外条风应，寰中淑气臻。文从星汉转，治逐斗杓新。

斗杓星汉回蒙汜，象管鸾笙喧戚里。罗浮山上早梅开，上苑林中丛杏美。

共道朝来斗綵春，谁知腊里偷寒芷。春气竞萌芽，春光照碧沙。

枯崖藏翠草，古木发琼葩。渭水桥边千万户，武陵源上两三家。

流风一溯龙地遍，往日关河如自变。水濯黄金条，庭抽青玉线。

江云黯黯度游龙，江雪融融湿飞燕。飞燕翩翻上画梁，游丝杂沓卷垂杨。

朱门锁后谁冲钥，衡宇开斜亦透香。沉吟报道春将度，侠客妖容满前路。

锦带珠缨络玉骝，银丝铁网妆瑶辂。连星宝剑耀豪情，映日金环试娇步。

金环宝剑望荧荧，驱车策马不曾停。何处依微开别墅，何处阴深度远坰。

龙鞭轻指点，宝勒近丁宁。相看一水隔，并笑百花明。

仙郎此去同谁伴，浮英落缕愁将半。丹衢九道接层楼，紫陌千条横广汉。

磴路复崖雪未晞，铜沟暖渚冰先泮。为寻春色倚嵯峨，谁料春心系茑萝。

驱驰岂限金川水，窈窕还临宝镜波。北郭招寻少，南原结伴多。

同为斗草戏，齐作采兰歌。相顾红颜私懊恼，人生安得长美好。

去年花比今年饶，今年春比去年早。闻道宫城辇道东，罗裳杂遝拂春风。

洲边秾李不同白，洞口夭桃一样红。荼蘼架上双栖鸟，杨柳溪头并戏鸿。

荷衣新试浅，柏盖旧成丛。漱水珠光射，搴衣雪窦通。

行行更向曲江浒，两岸落花急带雨。青萍碎出日还浮，弱荇微牵风辄舞。

锦瑟佳人娇上春，吹笙王子结成邻。有情飞鸟能相顾，无意游蜂祇自嗔。

双双蛱蝶衔须并，怯怯鸳鸯比翼频。抽手为郎折江芷，更上一枝春更美。

丛棘牵裳步却难，凌波度袜泥防滓。但取嫣妍效妾欢，何辞婉转为君死。

箫鼓中流发浩音，桂棹轻移傍绿阴。高冠斗出峰为玉，长袂斜开缕作金。

金缕垂杨但一色，水底龙文曲更直。葡萄樽满几倾红，竹叶杯乾仍送碧。

锦带同心结，香袿连理织。眼前一片欢，别后庸相识。

迟迟落日挂春晖，只可探春满袖归。芳潭紫萼携来重，碧沼朱英揽不违。

归鞍突隘关前毂，冉冉红尘散金谷。翡翠支持草际深，珊瑚错落花中蹴。

止水犹含旖旎香，竹梢尚系轻盈縠。寂寞空林野鸟啼，凄凉暮雨玄猿哭。

目极萧然怅远游，早春何地不消愁。亦有花间题纨扇，亦有袖里觅银钩。

亦有从前已对蟾蜍月，亦有别后新添鳷鹊楼。始信太平多景象，迟日烟云古晃朗。

绿鬓偏多绮靡情，朱门别具豪华赏。独有经行客子悲，敝裘已破黄金资。

风流不减张京兆，雅尚真追向子期。琴心懒奏凤凰曲，彩笔羞裁芍药诗。

茫茫天地一何大，石涧飞虫递鸣籁。轻风不散望乡愁，细草长萦行野嘅。

祇有南枝字合欢，谩说忘忧树北背。尘生莱甑肯求怜，病处牛衣徒自悔。

振翮何时入御堤，止林还借一枝栖。手调商鼎盐梅和，曲应虞弦舞袖低。

涸鲋亦思回润辙，枯杨犹自发荣稊。春风一夕能相识，鹰作鸠声亦解啼。
山阳偶与大继长相遇自辛亥年相别至今廿八年矣追念畴昔作诗为赠
王恽（元代）

解鞍林下振清埃，怀抱樽前得好开。白发满头心事在，青山当眼故人来。

风流自有高贤识，感慨还深漂母哀。读尽深香转萧爽，清吟不到伯伦台。
七娘子
顾贞观（清代）

小屏风上山无数。就中只问西江路。指点孤舟，水村烟渡。

还愁梦里行来误。

一程程递相思铺。一更更漏离魂鼓。说向天涯，今宵最苦。

怕伊憔悴还休诉。
意难忘
奕绘（清代）

心境悠然。正寒梅初发，疏映琅玕。清凉香雪海，幽僻竹林园。

君不见，小帘前。正月色娟娟。照双清，高怀朗韵，叶澹花鲜。

同心其臭如兰。尽拈来微笑，悟处忘言。佳人翠袖薄，仙子石床寒。

杯酒后，梦魂边。似暗惜芳年。惹相思，闲情一片，画里难传。
三月三日适值清明会客江楼共观并蒂魏紫偶成
周必大（宋代）

修禊归来却踏青，临流谋野两关情。
不如省事游春女，挑菜渚边看水生。
玉艳亭即事五首
白玉蟾（宋代）

风雨平安日，山林富贵天。
笋芽青露爪，蕨蕻紫伸拳。
北新桥借孙氏宅内有井甘寒又有柳阴度夏为宜
程公许（宋代）

幸有安居暂寄包，拙如鸠不费营巢。
日长有井供茶课，客至移床荫树梢。
无事莫将吟思搅，尽间且把旧书抄。
心知守道惟玄默，不用援毫赋解嘲。
新安奉送穆谕德归朝，赋得行字
刘长卿（唐代）

九重宣室召，万里建溪行。事直皇天在，归迟白发生。

用材身复起，睹圣眼犹明。离别寒江上，潺湲若有情。
次韵程晋辅
牟巘（宋代）

一宿蘧庐托，百事弁髦弃。
平生意保如，犹动沾沾喜。
我喜在丘壑，富贵非所睨。
况子好山居，泉甘野芳媚。
鹿门时上冢了不慕城市。或嫌人村远，
知一未知二。试看近市者，
事夺纷梦寐。正堕胶纲中，
辗转悮身世。举手谢逋客，
士固各有志。结羽奈已深，
坐上漫同异。山空阴绿净，
长日惟宜睡。夜半呼僮奴，
发火燃枯蒂。满纸诗已成，
文采一何丽。墨池涨玄云，
晴窗蔼微霨。自子来此山，
与山相昆弟。又将三昧手，
於焉小游戏。向来蜀之日，
往往召狺吠。逌尔付一噱，
千载息攘袂。变灭今安在，
但有山绕翠。可怜七十翁，
嬉遨尚童稚。坐闻酒如川，
留客烂漫醉。亦思翩然去，
芒屩踏初霁。就林煨短茁，
带泥落花蕊。清绝恐无分，
得已吾欲已。那堪迫暮末，
来日能余几。城外土馒头，
区区试过计。卓哉荷插翁，
旷达示可毁。
次韵真歇和尚圆觉经颂一十四首·大光明藏
释正觉（宋代）

衲僧拨转铁牛机，默耀灵通底是谁。
月兔影沉云母地，海禽梦卧珊瑚枝。
韶阳佛法嫌饶舌，鲁祖家风解惜眉。
端坐环中虚白处，纵经尘劫个难移。
有感二首 其二
李商隐（唐代）

丹陛犹敷奏，彤庭歘战争。临危对卢植，始悔用庞萌。

御仗收前殿，兵徒剧背城。苍黄五色棒，掩遏一阳生。

古有清君侧，今非乏老成。素心虽未易，此举太无名。

谁瞑衔冤目，宁吞欲绝声。近闻开寿宴，不废用咸英。
闻杜植移使湖南
赵抃（宋代）

去岁南来幸守麾，故人江上喜新眉。十分劝我流霞酒，一曲听新白雪词。

此后拙疏真有赖，而今谈笑杳无涯。惊闻拥节重湖去，凭仗西风寄所思。
古扬州
倪应渊（宋代）

雉堞平来堑拥沙，绿芜阙处见人家。
山河旧影藏秋月，关塞新人起暮笳。
玉蕊已为亭下草，蒺藜不是眼中花。
当年风舸经行地，枯柳无枝寄宿鸦。
踏莎行（怀叶八十推官）
陈亮（宋代）

书册如仇，旧游浑讳。有怀不断人应异。千山上去梦魂轻，片帆似下蛮溪水。

已共酒杯，长坚海誓。见君忽忘花前醉。从来解事苦无多，不知解到毫芒未。
阆州行
吴伟业（清代）

四坐且勿喧，听我歌阆州。阆州天下胜，十二锦屏楼。

歌舞巴渝盛，江山士女游。我有同年翁，阆州旧乡县。

送客苍溪船，读书玉台观。忽乘相如车，谓受文翁荐。

游宦非不归，十载成都乱。只君为爱子，相思不相见。

相见隔长安，干戈徒步难。金牛盘七坂，铁马断千山。

敢辞道路艰，早向妻儿诀。一身上鸟道，全家傍虎穴。

君自为尊章，岂得顾妻子。分携各努力，妾当为君死。

凄凄复切切，苦语不能答。好寄武昌书，莫买秦淮妾。

巴水急若箭，巴船去如叶。两岸苍崖高，孤帆望中没。

二月到汉口，三月下扬州。扬州花月地，烽火似边头。

驿路逢老亲，迁官向闽越。谓逼公车期，蚤看长安月。

再拜不忍去，趣使严装发。河山一朝异，复作他乡别。

别后竟何如，飘零少定居。愁中乡信断，不敢望来书。

尽道是葭萌，杀人满川陆。积尸峨嵋平，千村惟鬼哭。

客有自秦关，传言且悲喜。来时闻君妇，贞心视江水。

江水流不极，猿声哀岂闻。将书封断指，血泪染罗裙。

五内为崩摧，买舟急迎取。相逢惟一恸，不料吾见汝。

拭眼问舅姑，云山复何处。泪尽日南天，死生不相遇。

汝有亲弟兄，提携思共济。姊妹四五人，扶持结衣袂。

怀里孤雏痴，啼呼不知避。失散苍皇间，骨肉都抛弃。

悠悠彼苍天，于人抑何酷。城中十万户，白骨满崖谷。

官军收成都，千里见榛莽。设官尹猿猱，半以饲豺虎。

尚道是阆州，此地差安堵。民少官则多，莫恤蜀人苦。

凄凉汉祖庙，寂寞滕王台。子规叫夜月，城郭生蒿莱。

只有嘉陵江，江声自浩浩。我欲竟此曲，流涕不复道。
遇李山人
施肩吾（唐代）

游山游水几千重，二十年中一度逢。

别易会难君且住，莫交青竹化为龙。
太白楼观萧尺木画壁歌
石绳簳（清代）

杰阁枕江插天出，万流訇湃吞赤日。锦袍学士忽骑白龙去，一千年后冷煞仙人笔。

满屋倏尔飞风沙，苍松赤石蟠龙蛇。生平梦游十洲三岛不得到，天风缥缈蓬莱槎。

陡觉岱华匡庐峨眉起方寸，万峰突出天之涯。阴晴云日幻古壁，是谁笔底奇气凌烟霞。

得无荆关绘飞瀑，不然道子嘉陵山水图一幅。那知腾掷造化割阴阳，竟有于湖画手萧尺木。

呜呼萧君意气何壮哉，得毋抱此模山范水之雄才。

狂呼谪仙借酒杯，胸中块垒一凭生面开。香炉瀑布，剑阁楼台，齐烟九点，玉女三台，一齐飞落毫端来。

青莲老去山无色，谁与凿破扶舆灵气留遗墨。青天咫尺须弥存，虎啼猿啸峰崭崱。

当年太白芒鞋踏破万山处，一一绘出天地仄。振衣千仞登江楼，四壁苍苍悬岩流。

岚气湿裾光入杯，五岳震荡心夷犹。奇花异石逞光怪，奔崖绝壑声飕飕。

吁嗟乎！男儿不得挂剑万里博封侯，也须东插泰山日观脚，西登太华落雁最高头。

眉山风雪饱囊橐，匡之君兮骖鸾而来游。安能低眉俯首，徒将心血穷雕锼。

忽尔山灵真面都从壁上出，墨华淋漓元气遒。江风浩浩生两腋，会须骑鲸仙子云中争唱酬。

大叫画手尺木子，一聚仙楼同千秋。
准噶尔台吉噶尔藏多尔济归化信至诗以纪事
弘历（清代）

呼偈披忱宠赐新，夙沙交臂又来宾。命师底用张三伐，安远惟因恤兆人。

正喜捷音来禁苑，还期鞠旅共贤臣。水西流处均东面，天佑钦承倍敬寅。
食雉
苏轼（宋代）

雄雉曳修尾，惊飞向日斜。
空中纷格斗，彩羽落如花。
喧呼勇不纷，投网谁复嗟。
百钱得一双，新味时所佳。
烹煎杂鸡鹜，爪距漫槎牙。
谁知化为蜃，海上落飞鸦。
颂石头和尚草庵歌
释印肃（宋代）

谁夸铺席图人买，不用文章兼学解。
打破虚空归去来，离世界兮入法界。
百字谣（贺彭谦仲八月生子）
禅峰（宋代）

中秋近也，正于门瑞气，匆匆时节。隔岁维熊占吉梦，今夕天生英杰。仙籍流芳，瑞龙毓秀，应是非凡骨。诗书勋业，妙龄行见英发。

好是日满三朝，胜陈汤饼，投辖留宾客。玉果犀钱排绮宴，窈窕歌珠舞雪。枕玉凉时，屏山深处，好事权休说。小蛮杨柳，迩来还可攀折。
晓起
冒德娟（清代）

晓来初起对窗纱，日上珠帘弄影斜。风动高枝黄鸟啭，声声啼向碧桃花。
朱文公
岳珂（宋代）

伟兹帖之奇瑰兮，羌笔力之有神。走缄縢之来诏兮，并垂棘而足珍。

从鲤庭而载求兮，得陈亢之异闻。书三闾之孤忠兮，将争光兮仪邻。

予尝窃寘疑兮，谓意或有在也。方淳熙之继明兮，德如天其大也。

挈道统而在上兮，固无嫉邪之害也。先生之溯伊濂兮，又非沅湘之派也。

寓物以写兴兮，自前世以固然。岂先生之适正兮，乃独取于沉渊。

行或过乎中庸兮，虽为法而不可。其忠君爱国之诚兮，亦不虞乎后日之祸。

彼不学兮，周公仲尼。知庄士与醇儒兮，或羞称之。

律风雅之末流兮，若未免于或变。使交有所发兮，亦足以迪天性民彝之善。

以今日之书兮，固非出于感时。则异时之集注兮，亦何病乎俗人之悕。

原屈原之心兮，宗国之楚。作春秋兮，固安在乎黜周而王鲁。

先儒之心兮，百圣之矩。藏此帖兮，昭于今古。
闻新榜恩除异等辄成自咏
宋祁（宋代）

兰署曾叨异等名，当年不与赋天庭。
尘容此际支离极，惭见唐家千佛经。
秋夜宿破山寺绝句
钱曾（清代）

空庭月白树阴多，崖石巉岩似钵罗。
莫取琉璃笼眼界，举头争忍见山河。
控巴台 其一
何异（宋代）

阅武弓刀劲利，留宾歌舞清妍。红映连樯灯火，翠浮隔岸人烟。
如梦令（道人书郡楼）
向滈（宋代）

旧恨新愁无际。近水远山都是。西北有高楼，正为行藏独倚。留滞。留滞。家在吴头楚尾。
长持经僧
贯休（唐代）

唠唠长夜坐，唠唠早起。杉森森，不见长，

人声续续如流水。摐金挣玉，吐宫咽徵。头低草木，

手合神鬼。日消三两黄金争得止，而槁木朽枝，一食而已。

伤嗟浮世之人，善事不曾入耳。
松
修睦（五代）

细韵飕飕入骨凉，影兼巢鹤过高墙。

盘根一种依平地，自是梧桐不久长。
送高文斗景侯昆仲随尊人总戎归籍汉阳
释今无（明代）

汉阳此去匪专城，戴得皇恩带砺荣。庾岭月圆秋扇冷，洞庭风急舞衣轻。

人间何处寻双璧，今日分明见弟兄。无数旌旗珠水上，与君同有别离情。
中和乐九章。歌东军第三
卢照邻（唐代）

遐哉庙略，赫矣台臣。横戈碣石，倚剑浮津。

风丘佛箨，日域清尘。岛夷复祀，龙伯来宾。

休兵宇县，献馘天闉。旆海凯入，耀辉震震。
张滁州挽词二首
方回（元代）

上庠同补处，祖父昔通家。
书在灯俱续，舟移剑共差。
故都箕子麦，晚忆邵平瓜。
五福公无恨，吾生自可嗟。
长相思·一重山
李煜（五代）

一重山，两重山。山远天高烟水寒，相思枫叶丹。
菊花开，菊花残。塞雁高飞人未还，一帘风月闲。
追悼庄烈帝
吴芳权（清代）

先王俭德从来少，声色何曾进御前。饥馑荐臻兵更逼，恬嬉沿误鼎随迁。

忧民实下千行泪，传警常惊一夜眠。遥望园陵风雨夕，六龙肃肃尚行天。
玄珠歌 其二十
张果（唐代）

用心万种事多端，何以归元向里观。捉得玄珠令换骨，形超碧落驾金鸾。
绿萼梅
程公许（宋代）

缥缈南山萼绿华，春宵侍宴皇家。
定知饮酹玻瓈碗，去拥云軿并六花。
沙堤葬母
李头陀（唐代）

守堤三年念生缘，种树为阴出世恩。划石寄言相瞩付，一重孙付一重孙。
宿瞿溪
薛师石（宋代）

船泊溪西岸，人家见晚舂。
疎星寒有雁，村寺夜无钟。
竹径通新店，茅柴暖病容。
农夫不相识，问我欲何从。
酬李袁州嘉祐
窦叔向（唐代）

少年轻会复轻离，老大关心总是悲。强说前程聊自慰，

未知携手定何时。公才屈指登黄阁，匪服胡颜上赤墀。

想到长安诵佳句，满朝谁不念琼枝。
上清得酴醾用超然韵
钱时（宋代）

林腰路转忽欣然，玉佩垂萝古殿边。
客裹对花如旧友，夜深清坐玉壶天。
满江红
邓剡（宋代）

王母仙桃，亲曾醉、九重春色。谁信道、鹿衔花去，浪翻鳌阙。眉锁信娥山宛转，髻梳堕马云欹侧。恨风沙、吹透汉宫衣，余香歇。

霓裳散，庭花灭。昭阳燕，应难说。想春深铜雀，梦残啼血。空有琵琶传出塞，更无环佩鸣归月。又争知、有客夜悲歌，壶敲缺。
捕蝗至浮云岭山行疲苶有怀子由弟二首·其二
苏轼（宋代）

霜风渐欲作重阳，熠熠溪边野菊香。
久废山行疲荦确，尚能村醉舞淋浪。
独眠林下梦魂好，回首人间忧患长。
杀马毁车从此逝，子来何处问行藏。
谢自然像
郑元祐（元代）

老韩语屈雄神间，好用险语搜神奸。上仙飞空诣丹阙，政自与神无相关。

奚为造言极诬诋？何妨月照千江水。龙伯珠宫深处明，鹤发嵩师酝时喜。

扶植神教须老韩，天风不碍锵鸣鸾。不见果州南充县，香火至今盟未寒。
江城梅花引
周密（宋代）

雁霜苔雪冷飘萧。断魂潮。送清桡。翠袖珠楼，清夜梦琼箫。江南江北云自碧，人不见，泪花寒，随雨飘。愁多病多腰素消。
倚清琴。调大招。江空年晚，凄凉句、远意难描。月冷花阴，心事负春宵。几度问春春不语，春又到，到西湖，第几桥。
望庐山云封其顶怅甚
倪元璐（明代）

天风不下岭云蒸，欲识庐山竟未能。料是加冠延汲黯，谁为发未写姜肱。

见龙无首庸非吉，食马至肝元不应。要已相逢通半面，莫教胸本漏嘉陵。
禅人并化主写真求赞
释正觉（宋代）

全心之相，全相之心。
写成这个，聊应而今。
天苍苍兮白鸟没，水深深兮红鳞沉。
月钩云饵，玉线金针。
一般料理兮，妙出威音。
赋得早雁出云鸣
李世民（唐代）

初秋玉露清，早雁出空鸣。隔云时乱影，因风乍含声。
幽斋清兴二首 其二
叶颙（元代）

岚光浮户牖，竹色上栏干。吹笛惊秋老，弹琴生夜寒。

唤猿来月下，放鹤出云端。长负江湖兴，西风一钓竿。
将进酒·君唐虞兮臣皋夔
曹勋（宋代）

君唐虞兮臣皋夔，将卫霍兮恢边陲。
时文景兮民雍熙，狱无冤人兮野无蒿藜。
玉烛亘天汉离以昭兮，其惟百姓日用而不知。
歌鹿鸣与既醉兮，而颂声洋溢乎康逵。
顾此失彼吾君之清静躬俭以寂默兮，而犹薄滋味与游嬉。
臣原得连四海以为席兮，酌北斗而为酒卮。
使五老奉觞上寿以申祝兮，令夫八元夹侍而正仪。
原圣寿上齐於箕翼兮，其光容充塞於四维。
醉大道与仁义兮，而淳风浃洽於华夷。
期亿万期年兮，民皆陶陶而化之。
庆君臣之嘉会，陋酆镐与瑶池。
九日喜家人寄书至秉常相过问慰与之共饮至醉述怀有作斐然成章
郭登（明代）

逐客世绝违，浮生自堪悼。尘容绝媚妩，褊性复昏髦。

读书虽不绝，力学苦欲到。矜愚何足计，见善诚所好。

绝歧诧流俗，诡遇日趋造。臭味异薰莸，方圆如枘凿。

徒云习静定，无以胜浮躁。只拟听乎天，安能媚于灶。

青蝇止樊棘，听荧遂颠倒。白日生风霾，喧腾困陵暴。

危如鬼手夺，险若虎尾蹈。鲸鲛一失水，蛙𧍮竟争噪。

同声相倡和，挟势激潢潦。忮嫉尔惟辜，何恃予敢傲。

庞恩宏照烛，散地赐休告。去家将万里，病目叹双眊。

虽云处困穷，安可变风操。浮生呆而野，内省久矣祷。

避地即高隐，杜门恒却扫。村酿夜能赊，园蔬雨堪芼。

中卿极恺悌，软语相慰劳。每嗟千里客，时以一簟犒。

优游期卒岁，辛苦何足道。犹叨品禄官，未免太仓耗。

牟君我知己，旧学穷阃奥。辞锋万人敌，笔阵百川导。

妙手补天娲，雄才荡舟奡。过从忘尔汝，彼此相恋嫪。

看承非珷玼，爱惜比圭瑁。同官附书至，珍重如训诰。

唐虞弃瑕玼，远迩均覆焘。时方梦良弼，国已诛大盗。

老魅竟羞死，明灵逾响报。轰霆拉苦朽，强弩穿鲁缟。

朋侪悉窜逐，党与方悔懊。贤愚各以类，水湿火就燥。

士生当谨修，天定终怙冒。今晨一尊酒，佳节值吹帽。

情欣同啖蔗，志适胜爬瘙。主宾争谑浪，僮仆亦欢噪。

酣歌时顿足，起舞欲持翿。赐环应有期，归辕便须膏。
晓发苕溪将次径山呈通判廖明略学士
释道潜（宋代）

明星耿耿出天东，结束篮舆伴我公。蔼蔼梅香侵晓陌，斑斑旗脚转春风。

胜游此日尘埃外，回首它年梦寐中。绝景小诗难壮观，当看醉笔吐长虹。
寿李雁湖 其二
吴泳（宋代）

往在黄枢府，璇题护两扉。剪除当路棘，纫补坐朝衣。

风急操舟济，江空掷钓归。年年湖上雁，旭旦望南飞。
和袭美友人许惠酒以诗征之
陆龟蒙（唐代）

冻醪初漉嫩如春，轻蚁漂漂杂蕊尘。

得伴方平同一醉，明朝应作蔡经身。
送皇甫法曹
彭汝砺（宋代）

始余来肥陵，问士得皇甫。经年在闾巷，不肯出公府。

樽俎献酬间，为之赋翘楚。今上襄阳官，拙诗愧兼取。

襄阳真名区，碑碣字多古。能因东南风，取以寄予否。
桑扈
佚名（先秦）

交交桑扈，有莺其羽。君子乐胥，受天之祜。

交交桑扈，有莺其领。君子乐胥，万邦之屏。

之屏之翰，百辟为宪。不戢不难，受福不那。

兕觥其觩，旨酒思柔。彼交匪敖，万福来求。
歌二首
钦宗朱后（宋代）

幼富贵兮厌绮罗裳，长入宫兮陪奉尊阳。
今委顿兮流落异乡，嗟造化兮速死为强。
扬州望如皋百里许怀邑侯仇讷斋先生
张天赋（明代）

仰止摩诃上，齐昌旧令公。棠阴犹带绿，燕麦独摇风。

见水思清操，看花想醉容。好怀歌不尽，何处达征鸿。
和姜邦杰感兴
叶翥（宋代）

枌梓交游尽，灵光岿独存。
声名今绮皓，公论自推尊。
毛希元提干有庐山癖既卜筑居这又作龙楼与玉
曹彦约（宋代）

卧龙消息全为霖，别派先通一线心。
若向祁山听响震，定知梁父不须吟。